# FAKTA ARK

# Strategiplan for lystbådehavne og mindre havne i Vordingborg Kommune

Nedenfor er der oplistet en række svar på nogle af de emner og spørgsmål, som vi kan se der optager folk på de sociale og skrevne medier i relation til den kommende havnestrategiplan.

**Hvorfor er der udarbejdet en strategiplan for lystbådehavnene?**

* **Det er vigtigt at udvikle havnene så deres fulde potentiale bliver udfoldet til gavn for bosætningen, turismen, sejlerne, handelslivet og erhvervslivet generelt.**
* **Organisatorisk har der gennem tiden været væsentlige interne omstruktureringer og opgaveglidninger og havnene har ofte givet underskud, og havnene er i dårlig stand. Der er derfor brug for en samlet plan, der kan danne grundlag for prioritering af indsatser og vedligeholdelse**
* **Strategiplanen er et forsøg på en ny start til at skabe bæredygtige, attraktive og driftssikre havne, båret af budgetbalance, gennemsigtighed og klar forventningsafstemning.**
* **Der har ikke været en klar politisk retning og prioritering for havnene. Det får med denne Havnestrategiplan**.
* **Det er komplekst at drive en havn, og der er mange interesser der skal varetages. Udviklingen skal derfor også ske i et tværfagligt samarbejde og i tæt samarbejde og dialog med havnenes brugere og aktører samt videnspersoner inden for havne- og turismeområdet.**
* **Målet er at genskabe begejstringen for at være med til at udvikle og skabe liv på vores havne til gavn for hele kommunen.**

**Hvorfor er det vigtigt at investere i lystbådehavnene i Vordingborg Kommune?**

* Der er 31 havne i Vordingborg Kommune, som hver især har deres unikke udtryk og præg, og som alle kan tilbyde noget særligt**. Vordingborg Kommune ejer 14 af havnene.**
* **Havnene spiller en afgørende rolle for turisme og bosætningen og har en** **afledt økonomisk betydning for byen, området, virksomhederne og omsætningen i nærområdet.**
* **Havnene er et naturligt samlingssted for lokale, lystsejlere, campister, cyklister og sommerhusgæster på jagt efter et havnebad, et sted at parkere autocamperen eller en god frokost på havnekajen.**
* **De aktiviteter og tilbud, der knytter sig til havnene, er attraktive for borgerne i kommunen og for de turister, der besøger havnene.**
* **Havnene er Vordingborg Kommunes ”blå oaser”.**

**Hvorfor lægger strategiplanen op til at de større havne fortsat ejes og drives af kommunen?**

* **For at sikre en sammenhængende og bæredygtig økonomi.**
* **Vordingborg Kommune ejer havnene, og har derfor også det juridiske, økonomiske, vedligeholdelsesmæssige og personalemæssige ansvar. Selv hvis vi i et eller andet omfang videregiver ansvaret, har kommunen i sidste ende det endelige ansvar for havnene – hvis ikke juridisk, så politisk. Det er Hårbølle Havn et godt eksempel på.**
* **Vi har som kommune ansvaret for vores personale både rent personalejuridisk, -økonomisk og ledelsesetisk. Det kan ikke delegeres.**
* **Fordi havnene er for alle, og der er mange og ikke altid samstemmende interesser og hensyn, der skal varetages**
* **Fordi havnene er et aktiv for hele kommunen i forhold til bosætning og turisme, og derfor ikke et snævert interessentanliggende**
* **Fordi havnene er rekreative områder, som også er et politisk anliggende, og derfor styrings og prioriteringsmæssigt bør ligge i kommunen.**
* **Det giver mulighed for at markedsføre og udvikle havnene som et samlet maritimt område med fælles identitet.**

**Er havnestrategien kun 3- årig?**

* **Nej – Havneplanen er en langsigtet plan, ligesom erhvervsmasterplanen.**
* **Planen er netop langsigtet, så vi én gang for alle kan komme i mål med både de hurtige løsninger og de lange seje træk. Planen giver et langsigtet perspektiv og en investeringsplan der prioriterer økonomien og investeringerne inden for rammen af de midler der er afsat i budget 2023-2026.**

**Det ligner ikke en strategi**

* **Det er nok en tilsnigelse at kalde havnestrategiplanen for en strategi. Den form, den har lige nu skal ses som et procesdokument som et led i at ende med en strategiplan. Og så er det ikke engang et dokument, men en hjemmeside. Det skyldes at der er så mange informationer, der ligger til grund for arbejdet, som vi gerne vil formidler. Det er dels en masse oplysninger på kortet, som det er svært at gøre anvendelige på anden form, men også en masse baggrundsviden om organiseringen gennem tiden, og økonomien og havnenes tilstand. Hjemmesiden er det sted, hvor vi samler al viden om havnene, og som derfor vil være tilgængelige for alle fremover. På hjemmesiden ligger dog også et strategidokument, som er den egentlige strategi. Men først når pårocessen er helt færdig og der er taget politisk stilling til alle de anbefalinger, der er listet op under det, der på hjemmesiden hedder ”Potentialer og anbefalinger”, vil de bliver indarbejdet konkret i strategiplanen. Det er også først nu vi kender de kommende års anlægsbudget, og derfor kan vi også først nu lægge op til hvordan de kommende fire års anlægsmidler bør prioriteres. I strategiplanen (hvor budgettet endnu ikke var godkendt) kunne vi derfor kun fremlægge og anbefale, at vi arbejdede efter den investeringsplan, som generaleftersynsrapporten anbefalede.**

**Bliver ansvarsfordelingen internt i kommunen mere tydelig i den nye strategiplan?**

* **Ja, det er et af formålene med planen.**
* **De seneste år er havnene af forskellige årsager blevet omorganiseret flere gange og der har været en del udskiftninger i personalet. Den manglende kontinuitet har medført at mange ting ikke er blevet fuldt til dørs eller blevet forsvarligt overdraget. Det er selvfølgelig ikke optimalt, og det var også medvirkende årsag til, at det blev besluttet at igangsætte arbejdet med en langsigtet strategiplan.**
* **Ligesom der er en planafdeling, en byggesagsafdeling, en rengøringsafdeling og så videre, så skal der også være en havneafdeling, hvor tingene er samlet og hvor borgere, samarbejdspartnere, erhvervslivet og frivillige ved hvor og hvem de skal kontakte – one point of contact.**

**Hvad er formålet med at etablere et samlet havneteam?**

* **Strategiplanen indeholder et forslag om at etablere et Havneteam, som skal have det overordnede ansvar for udvikling, vedligeholdelse, administration og økonomisk styring af havnene.**
* **Havneteamet skal bestå af administrative medarbejdere og det lokale havnepersonale, som skal arbejde tæt sammen om udvikling og vedligeholdelse af havnene. Havneteamet skal arbejde efter fælles mål og ud fra et fælles vidensgrundlag i tråd med kommunens overordnede linje.**
* **Havneteamet skal også stå for kommunikation og markedsføring af havnene i samarbejde med Havnerådet og de lokale havne, der overfor potentielle tilflyttere og turister skal tegne Vordingborg Kommunes som en samlet maritim destination.**

**De administrative medarbejdere har det overordnede overblik på tværs af havnene, mens havnefogederne er tættest på brugerne af havnen og ved hvor skoen trykker og kender de praktiske udfordringer.**

**Hvad er formålet med at oprette Brugerudvalg?**

* **Der kan oprettes et brugerudvalg for hver havn. Flere havne kan også gå sammen om ét brugerudvalg.**
* **Brugerudvalget er høringspart i forhold til takstregulativ og årlig investeringsplan, og i væsentlige ændringer og initiativer på den lokale havn, inden de sendes videre til politisk behandling.**
* **Brugerudvalget skal i sin sammensætning afspejle og repræsentere de lokale interesser og skal derfor bestå af én repræsentant for hver af de stedlige foreninger (havne- og vandsportsrelaterede foreninger, sejlads, fisker, kajak, padleboard, roning, vinterbadning, vandski mv.), én repræsentant for virksomheder på havnen, en repræsentant for de stedlige lokalfora, ligesom citymanageren i de tre købstadshavne har en plads.**
* **Brugerudvalget kan udpege én samarbejdsrepræsentant til havnerådet.**

**Hvad er formålet med at oprette Havnens Venner?**

* **Ved siden af det lokale brugerudvalg kan der i de enkelte havne oprettes en lokal forening ”Havnens Venner for xx havn”.**
* **Havnens Venner består af alle, der i samarbejde med den lokale havnefoged ønsker at bidrage aktivt og i fællesskab til mindre drifts- og vedligeholdelsesopgaver samt udviklingen og planlægning af aktiviteter på havnen.**
* **Idéen med Havnens Venner er inspireret af Kertemindes ”Turismens venner”, og er opstået for at give de frivillige, som har efterspurgt det, mulighed for at koordinere og få mest muligt ud af deres frivillige praktiske hjælp til mindre opgaver, dvs. give de frivillige mulighed for at være med til at gøre havnen endnu mere indbydende og hyggelig. Det kan være alt fra etablering af blomsterkasser til maling af trækværk, gæsteværter osv. eller hvad der nu er lyst til og interesse for.**
* **Havnens Venner tildeles et årligt grundbeløb (efter en fordelingsnøgle) til fri disponering forudsat at aktiviteterne er i overensstemmelse med de overordnede strategier og planer for den enkelte havn, og der ansøges om eventuelle tilladelser.**
* **Det samlede årlige beløb til grundtilskud til fordeling udgør 200.000 kr.**
* **Samtidig med at de frivillige selv kan være med til at bestemme, hvordan opgaverne løses, så kan de optjene penge til at lave arrangementer og andre tiltage på havnene og på den måde bidrag til endnu mere liv og endnu bedre havne.**
* **Man kan sige, at på mange havne er Havnens Venner der jo allerede i form af de mange frivillige, der allerede i dag gør en masse ting. Med denne her plan laver vi bare en understøttende struktur for samarbejdet de frivillige i mellem og mellem kommunen og de frivillige.**

**Hvad er formålet med Havnerådet?**

* **Havnerådets formål er at fungere som rådgiver for det politiske udvalg og videns- og sparringspartner for kommunen omkring emner, der relaterer sig til havnene, farvandet og aktiviteter forbundet hermed (maritime interesser, vandsport, fiskeri, dykning, badning, sejlads, caféliv, musik, events, oplevelser på og ved vandet).**
* **Havnerådet drøfter også oplæg til havnebudget, årsregnskab, investeringsplan, strategier og større fysiske planer, udviklingsinitiativer, idéudvikling eller ny viden og inspiration.**
* **Havnerådet sammensættes af repræsentanter for hver af de kommunale lystbådehavne, Foreningen for lystbåde i Danmark, FLID, Visit Sydsjælland og Møn, VISM, Business Vordingborg, Vordingborg Kommune (2 politikere, chef for havneområdet), de tre Citymanagers for købstadshavne Præstø, Stege og Vordingborg Nordhavn.**

**Vil havneplanen betyde mere centralisering og topstyring?**

* **Det er på ingen måde hensigten. Faktisk er det på en måde det modsatte i forhold til frivillige og inddragelse. Havnene blev centraliseret tilbage i 2010 i det projekt, som flere nok husker som “Fremtidens Havne”, så havnene har faktisk været centraliseret de sidste 12 år.**
* **Gennemgående de sidste 12 år har nøgleordet været inddragelse og samarbejde.**
* **I 2018 besluttede man at navigere havnene efter “Samarbejdsgrundlaget for havnene” - her har der har været afsat en pulje på 400.000 kr. som blev fordelt efter en fordelingsnøgle til disponering af havneudvalgene. Nogle af havnene har brugt af puljen til indkøb af fx borde/bænke sæt, blomster, undervandslys, grillpladser, maling og andre ting – men der er også havne der ikke har brugt så meget af deres tildelte midler og som ikke har udført så meget frivilligt arbejde, som nogle havne har efterspurgt og givet udtryk for, at der har været ønske om. Det har dog aldrig været en fast bevilling på 400.000 kr., men den har været afsat af to omgange.**

**Der er pt. ikke afsat midler til en lokal havepulje. Men i det driftsbudget, der nu er fremlagt, er der indarbejdet en fast årlig bevilling på 200.000 kr. til havnene, som er til fordeling til Havnens Venner. Det er ikke 400.000 kr. som tidligere. Men opgaven har også været at skabe en bæredygtig drift og det nødvendiggør at der er de nødvendige midler til den daglige drift.**

**Hvordan bidrager strategiplanen til at sætte fokus på frivillighed og inddragelse?**

* **Frivillighed og inddragelse er et af de store bærende elementer i den nye strategiplan-**
* **Det sker både gennem Havnerådet, som bliver løftet væsentligt, brugerudvalgene, som sikres høringsret og Havnens Venner, som er de egentlige aktive samarbejdspartner.**
* **Der er plads til forbedringer og meget mere frivillighed for dem, der ønsker det. Det er netop derfor, at alle de mange frivillige og ildsjæle i strategiplanen inviteres til, at blive en aktiv del af havnens dagligdag. Men vi skal også have respekt for, at det ikke nødvendigvis forholder sig sådan på alle havne og for alle mennesker.**

**Er der mange frivillige der gerne vil bidrage til attraktive og aktive havne?**

* **Ja, på nogle havne. På andre havne er der ikke noget generelt ønske om at gøre mere, end hvad havneudvalgene gør i dag.**
* **Vi er heldige, at der er så mange der gerne vil hjælpe med at gøre en forskel mange steder fx med Færgen Ida. Men for nogle er det også svært nok at finde tid til arbejdet i de foreninger, som de repræsenterer pt og som ikke ønsker at bidrage yderligere.**
* **Lige nu er der nogle sejlere der rigtig gerne vil mere, men vi skal også sikre stabil drift, økonomi, renovering og udvikling i mange år frem, og derfor skal vi også forholde os til hvordan situationen kan se ud om 5-10 år.**
* **Vores havne rummer mange andre end sejlere, hvis interesser også skal varetages. At drive havne er også et stort økonomisk og demokratisk ansvar. For havnene er for alle. Ikke for de få. Ansvaret påhviler i sidste ende Vordingborg Kommune, når folk ikke er enige, og når de store og omkostningskrævende havneanlæg skal vedligeholdes.**

**Hvorfor har I ikke arbejdet ud fra den politisk nedsatte og udvalgte arbejdsgruppes forslag om et repræsentantskab?**

* **Helt overordnet er det fordi havnene er et kæmpe aktiv for hele Vordingborg Kommunes borgere. Ikke en snæver interessentkreds. Der er mange og ofte modsatrettede interesser og hensyn, der skal varetages. Havnene har i høj grad et alment formål, der er bredere end brugernes og de lokale aktørers interesser.**
* **Når det er sagt, er arbejdsgruppens forslag blevet vurderet og elementer fra forslaget er medtaget i den nye strategiplan for havnene i det omfang det har været muligt/forsvarligt i forhold til bæredygtigt kommunal havnedrift.**
* **Arbejdsgruppen har bestået af to politikere og tre sejlerrepræsentanter samt en virksomhed, som i øvrigt kun repræsenterer tre af havnene. Dette er nødvendigvis ikke retvisende og interessant for alle havne.**
* **At drive havne er en omfattende affære med en bred vifte at kompetencer og fagområder, som vil være risikofyldt at overlade til frivillige.**
* **Tidligere tiders erfaring viser, at da en stor del af havnene blev drevet af frivillige, blev der ikke investeret i større vedligeholdelsesopgaver og tiltag, som er og var nødvendige for driftssikre og attraktive havne. Det kan man selvfølgelig også sige om kommunen. Men her har kommunen dog det fulde og langsigtede ansvar, som de ikke kan overdrage til anden myndighed. Det forpligter.**
* **Kort sagt, da bestyrelser drev havnene, var det alligevel kommunen der stod med de store investeringer, når havnene kom i dårlig stand og som stod med det økonomiske ansvar.**
* **I Klintholm Havn er der skabt et stort erhvervseventyr, som på sigt kan blive endnu mere udbredt. Det vil være risikabelt at overlade driften og indsatsen til frivillige.**
* **Rent personaleretligt er personalet kommunens ansvar. Vi kan vi ikke forsvare at overdrage ledelsen af vores personale til frivillige, hverken juridisk, økonomiske eller etisk. Fordi man er frivillig og ejer en båd, gør det ikke automatisk en til en god leder. Og eller fordi man gerne vil male en bygning på havnene, betyder det ikke, at man dermed skal have beslutningskompetence over havnepersonalet. Vi har som arbejdsgiver naturligvis ansvar for vores personale og for at sikre gode arbejdsvilkår.**

**Hvordan forbedres arbejdet med lejekontrakter på havneområdet?**

* **Administrationen af lejekontrakter har hidtil ikke fungeret optimalt. Der er plads til forbedringer.**
* **Derfor lægges der i havneplanen op til, at dette bliver bragt i orden i løbet af 2023, og vi er i gang.**
* **Allerede nu er administrationen i dialog med advokater og uvildige erhvervsmæglere for at kunne udarbejde standardrammer for nye kontrakter med de rette betingelser og lejeniveauer.**

**Da området tidligere har været underprioriteret, har der ofte kun været én administrativ havnechef, som ikke har kunne have overblik over både, markedsføring, lejekontrakter, de tekniske anlæg og sejlere. Derfor ligger den nye plan op til at disse opgaver fordeles på flere skuldre, men i et samlet havneteam.**

**Rygtet lyder at der ikke har været styr på opkrævninger for pladsleje gennem årene?**

* **Det er både rigtigt og forkert. Der er blevet udsendt opkrævninger hvert år, men rykkerproceduren har haltet.**
* **Som sagt bliver der opkrævet for bådpladser mv., men desværre bliver regninger ikke altid betalt af brugere, hvilket er ærgerligt!**
* **Der er dog tilfælde på enkelte havne, hvor der ikke er udsendt opkrævninger på f.eks. leje af loftsrum og andet areal, da der har været udskiftning af personale, hvorfor viden ikke er blevet overdraget. Men generelt er der altså opkrævet for bådpladser.**
* **Det er rykkerproceduren, når folk ikke betaler, der har hængt i bremsen. Det er selvfølgelig beklageligt, og det er der allerede strammet op på, hvilket flere derude formentlig kan mærke.**

**Er der opkrævet gæsteleje på havnene de seneste år?**

* **Ja, der er opkrævet gæsteleje. Det er der på alle havne, bortset fra Skåninge Bro Havn. Da der pt. ikke er en havnefoged til hver havn, er der perioder i løbet af dagen, hvor der ikke havnepersonale til stede, som har medført, at dem der ikke af sig selv trækker en billet i betalingsautomaten, i nogle tilfælde ikke har fået betalt. Dette er desværre ikke et ukendt fænomen i havnemiljøer.**
* **Vi håber meget, at denne adfærd ændres, når der kommer mere synligt personale på havnene og igennem projektet med unge juniorværter, der skal give bedre gæsteoplevelser for vores mere end 20.000 betalende gæster.**

**Hvordan går det med antallet af ledige bådpladser i havnene?**

* **Vi har næsten udsolgt i alle vores havne på fastliggerpladser.**
* **I enkelte havne er der få ledige jollepladser.**
* **I Klintholm Havn er der ledige fastliggerpladser. Klintholm er primært en gæstehavn og der er desværre ikke et egentligt fastliggermiljø. Fastliggere er meget velkomne i Klintholm, også.**
* **Hvis der afsættes midler til oprensning/uddybning, så vil vi faktisk kunne skabe flere bådpladser, så vores ventelister ikke skal være så lange, som det forholder sig i dag.**

**Er havnene i meget dårlig stand?**

* **Der er plads til forbedringer i nogle af vores havne. Det er en generel udfordring mange steder i Danmark, at de store indtjeninger på fiskerierhvervet ikke længere eksisterer, og der derfor ikke er den samme økonomi til blandt andet renovering og vedligeholdelse af havneanlæggene.**
* **Men ja, der har generelt ikke været sat nok midler af gennem årene til havnerenovering. Med til det hører også, at vi har overtaget nogle af havnene fra private og fra bestyrelser, som måske nok har genereret et overskud, men overskuddet har ikke været anvendt til grundlæggende og langsigtet vedligeholdelse af de daværende bestyrelser, som kunne have medvirket til, at havnene ville være i bedre stand, end de er i nu. Eksempler på dette er Hårbølle Havn, Kalvehave Havn, Præstø Havn og Masnedsund Havn.**
* **Det er vigtigt at havnene er i god og sikker stand. Men man skal også huske, at en del sejlere mere sejler efter spændende oplevelser og miljøer end efter den nyeste bådebro. Det så vi eksempelvis i Hårbølle Havn, inden renoveringen gik i gang, hvor havnen var total nedslidt, men stadig havde et stigende antal gæster, fordi der var et miljø på havnen at sejle efter.**

**Hvorfor er der opstået så store vedligeholdelsesopgaver?**

* **Der er gennem tiden ikke afsat de nødvendige anlægsmidler til at kunne forhindre nogle af de sammenfald, der er sket enkelte steder på enkelte havne.**
* **Og så har der aldrig været en strategiplan, som rent faktisk har indeholdt en prioritering af hvilke havne midlerne bedst er givet ud til og i hvilken rækkefølge. Det er der nu med den nye strategiplan for lystbådehavnene og de mindre havne ejet af Vordingborg Kommune.**

**Kan man se et samlet økonomioverblik et sted?**

* **Ja, den samlede økonomi er tilgængelig på vordingborg.dk/havneplan.**
* **Der skal 100% fokus på økonomi. Det kan man læse meget mere om under ”tilstand og økonomi” i havneplanen, hvor der er fremlagt et budget i balance.**
* **Sunde havne kræver sund økonomi! Det kræver at der investeres for at kunne udvikle, skabe og tiltrække.**
* **Derfor fremlægges der også for første gang et sammenhængende driftsbudget, så vi fremadrettet kan opnå havne i budgetbalance.**

**Har der været underskud i havnene siden 2016?**

* **Havne er generelt ikke en overskudsforretning. Der er dog nogle havne, som har givet overskud eller balance i regnskabet fx Kalvehave Havn og Præstø Havn.**
* **Den primære årsag til at havnene har givet underskud har dog været, at havnerenoveringer er en bekostelig affære, og når der ikke har været afsat tilstrækkelige midler til havnerenovering, har akutte renoveringer været dækket af driften.**

**Hvorfor har det taget så lang tid at fremlægge et budget?**

* **Havnene har været drevet i en stor driftsorganisation med et samlet driftsbudget. Det er en fordel når mindreforbrug et sted kan anvendes et andet sted, hvilket også er sket på havneområdet. Men det betyder også at det reelle budget ikke har været gennemsigteligt fra år til år.**
* **Derudover har en del løbende personaleudskiftning på netop havneområdet medført et videnstab, som har gjort det yderligere kompliceret at gennemskue de mange variationer over årene, som var nødvendigt for at der kunne skabes et retvisende, samlet og realistisk budget.**
* **Det der ligger nu er det samlede driftsbudget for havnene, som omfatter alle driftsudgifter og indtægter. Og det ligger offentligt tilgængeligt på Havnestrategiplanen.**
* **For at sikre fremtidig budgetbalance og åbenhed om driftsbudgettet vil der fremover ikke blive foretaget større havnerenoveringsopgaver eller afholdt andre større investeringer inden for driftsbudgettet, med mindre der træffes politisk beslutning herom.**

****Hvorfor sælge havnene?****

* **Havnene er porten til Vordingborg kommune for rigtig mange turister hvert år, både fra land og vand. Derfor er det vigtigt at vi har indflydelse på deres fremtoning og kan sikre at de spiller ind i vores strategi omkring bosætning, turisme og lokalt liv. Derfor anbefales det ikke at frasælge havnene.**
* **For at havnene kan fremstå som indbydende og attraktive destinationer i kommunen, er der behov for, at der investeres i havnene, så der kan foretages nødvendige investeringer og vedligehold.**
* **Såfremt der ikke bliver prioriteret nok midler til havnene, kan en konsekvens blive, at nogle af havnene frasælges for at tilpasse antallet af havne, til de midler der er afsat.**
* **Selv hvis nogle havne blev frasolgt, er det svært at forestille sig, at kommunen kan fralægge sig ansvaret for havnen totalt, da der altid vil blive set i kommunens retning, hvis en frasolgt havn går konkurs og ender i forfald.**

**Hvad laver havnefogederne?**

* **Vores havnepersonale har mange opgaver i løbet af en dag. Derfor kan man desværre heller ikke forvente, at de sidder inde på deres kontor hele dagen. Selvom også de syntes, at det er dejligt at snakke med de mange mennesker der hver dag er på havnene.**
* **Nogle dage er de ude og reparerer en bro, snakke med en gæstesejler, ude og rette bøjer på vandet, måske er de på en anden havn for at hjælpe en kollega med opgaver man skal være to om. Andre gange er de også til møder om planer, turister og andre ting.**
* **I højsæsonen starter havnepersonalets dag ofte meget tidligt og slutter mange dage meget sent. Derfor holder de nogle gange fri et par timer midt på dagen, hvor turismepresset ikke er så højt.**
* **I vinterhalvåret er havnepersonalet ikke nødvendigvis på havnene hver dag. Der forsøger de nemlig at afspadsere de mange timer, de har arbejdet i højsæsonen og så afvikler de dele af deres sommerferie.**
* **Man kan dog altid få fat i havnepersonalet på telefon, hvis der opstår noget akut, fordi de også dækker af for hinanden. Og man får også svar på sin mail, men der kan godt gå en dag eller to, som det også kan oplevelse til andre medarbejdere man henvender sig til.**

**Hvorfor er det vigtigt med markedsføring af havnene?**

* **Markedsføring af havnene er en vigtig opgave, da effekten kan aflæses direkte i havnenes besøgtal som fx i 2022, hvor der er blevet arbejdet målrettet med annoncering i Tyskland.**
* **Tidligere har en tilsvarende markedsføringsindsats i Sverige givet samme positive resultat.**
* **Havnen markedsføres også gennem et samarbejde med SydkystDanmark.**
* **Den direkte markedsføring suppleres af havnepersonalets rolle som turistambassadører og skal tilsammen bidrage til et godt omdømme for havnene, som forhåbentlig også afspejles i gæstesejlernes erfaringsudvekslinger på bådebroerne og de sociale medier.**

**Kommer der mere information om havnene via nyheder og sociale medier?**

* **De seneste par år har der ikke været afsat tilstrækkeligt med medarbejderressourcer til ordentlig kommunikation og markedsføring på vores lystbådehavne. Det er en vigtig brik i opgaveløsningen at tiltrække endnu flere turister, bosættere og en masse andre, som gerne vil udøve vandsport, foreningsaktiviteter eller drive erhverv fra vores havne.**
* **I Havnestrategiplanene er netop kommunikation en prioriteret og finansieret indsats, som på sigt skal give mere åbenhed og gennemsigtighed.**
* **Tidligere var havnene meget aktive på sociale medier og gennem fast udsendelse af nyhedsbreve til de lokale brugere på havnene, så brugerne var velinformerede og kunne finde inspiration i og hos de øvrige havne.**